Zigmantas Kiaupa

Zigmuntas (Zigmantas) Kiaupa (g. 1942 m. sausio 29 d. (tikroji gimimo data 1941 m. gruodžio 29 d.) Pakiaunyse, Saldutiškio valsčius) – Lietuvos istorikas, humanitarinių mokslų daktaras.

Biografija 
Nuo 1944 m. gyveno Vilniuje. 1959 m. baigė Vilniaus miesto 9-ąją darbo jaunimo vidurinę mokyklą. 1958 m. pradėjo dirbti rentgeno techniku Vilniaus miesto I klinikinėje ligoninėje, o 1959 m. vyresniuoju laborantu LSSR mokslų akademijos Chemijos ir cheminės technologijos institute. 1960–1965 m. studijavo Vilniaus universiteto Istorijos-filologijos fakultete.

1965–1966 m. ir 1968–1970 m. tarnavo sovietinėje armijoje. Dirbo Vilniaus archyvuose, nuo 1970 m. dirba Lietuvos istorijos institute (iki 1990 m. Istorijos institutas), 1993–1997 m. Lietuvos Didžiosios kunigaikštystės istorijos skyriaus vadovas. 1993 m. humanitarinių mokslų daktaras. 1982–1986 m. skaitė paskaitas Vilniaus pedagoginio instituto studentams. 1992 m. pradėjo dėstyti Vilniaus universitete, nuo 1993 m. Vytauto Didžiojo universiteto dėstytojas, nuo 2003 m. profesorius. 1999–2000 m. Lietuvos istorijos instituto direktoriaus pavaduotojas mokslo reikalams. Nuo 2006 m. VDU Senato narys, nuo 2010 m. Senato pirmininkas.

Mokslinė veikla 
Tiria Lietuvos Didžiosios kunigaikštystės politinę, kultūros, Lietuvos miestų ir miestelių istoriją, Lietuvos istorinius šaltinius ir kultūrinį paveldą užsienyje. Parašė pirmąją po 1990 m. politinę Lietuvos istoriją. Daug mokslinių straipsnių paskelbė Lenkijos, Vokietijos, Rusijos, Ukrainos, kitų šalių moksliniuose leidiniuose. Sudarė dokumentų rinkinį „Instrukcijos feodalinių valdų administracijai Lietuvoje XVII–XIX a.“ (1985 m., su J. Kiaupiene). Paskelbė Kauno, Šiaulių, Telšių ir kitų miestų istorinių šaltinių. Vienas ir su kitais sudarė daugiau kaip 10 mokslinių straipsnių ir istorinių šaltinių rinkinių. 1992 m. su J. Kiaupiene atkūrė ir parengė spaudai tęstinio leidinio „Praeitis“ t. 3. Nuo 1998 m. tęstinių leidinių „Kauno istorijos metraštis“ ir „Lietuvos istorijos bibliografija“, nuo 2001 m. žurnalo „Lietuvos istorijos metraštis“ redakcinės kolegijos pirmininkas, knygos „Lietuvos istorija“ redakcinės kolegijos narys.

1988 m. vienas Lietuvos istorijos draugijos atkūrimo iniciatorių, jos veikėjas. Nuo 1988 m. Lietuvos heraldikos komisijos narys.

Bibliografija 
 Lietuvos miestų istorijos šaltiniai / Zigmantas Kiaupa, Edmundas Rimša.
 Kn. 1. – 1988. – 163 p.: iliustr. – ISBN 5-420-00201-9
 Kn. 2. – 1992. – 204 p.: iliustr.
 Šiaulių miesto istorija (iki 1940 m.) / Adolfas Tautavičius, Edvardas Gudavičius, Zigmantas Kiaupa, Rimantas Miknys, Petronėlė Žostautaitė. – Šiauliai: Momentas, 1991. – 268 p.: iliustr. – ISBN 5-89942-548-2
 Lietuvos istorija iki 1795 metų / Zigmantas Kiaupa, Jūratė Kiaupienė, Albinas Kuncevičius. – Vilnius: Valstybinis leidybos centras, 1995. – 443 p.: iliustr. – ISBN 9986-09-082-2
 Lietuvos Didžiosios Kunigaikštystės pasiuntinybių tarnyba XV–XVI amžiais / Egidijus Banionis; sud. Zigmantas Kiaupa, Žydrūnas Mačiukas. – Vilnius: Diemedis, 1998. – 415 p. – ISBN 9986-23-051-9
 Palangos istorija / Mikelis Balčius, Zita Genienė, Zigmantas Kiaupa, Alvydas Nikžentaitis, Vygantas Vareikis, Vladas Žulkus. – Klaipėda: Libra Memelensis, 1999. – 347 p.: iliustr. – ISBN 9986-9217-0-8
 История Балтийских стран / Зигмантас Кяупа, Айн Мяэсалу, Аго Паюр, Гвидо Страубе. – Таллинн: Авита, 1999. – 222 p.: iliustr. – ISBN 9985-2-0132-9
 Kultūrų sankirtos: mokslinių straipsnių rinkinys: skiriama Ingės Lukšaitės 60-mečiui / Zigmantas Kiaupa, Jūratė Kiaupienė, Edmundas Rimša, Jolita Sarcevičienė. – Vilnius: Diemedis, 2000. – 382 p. – ISBN 9986-23-072-1
 Baltijos šalių istorija / Zigmantas Kiaupa, Ain Mäesalu, Ago Pajur, Gvido Straube. – Vilnius: Kronta, 2000. – 239 p.: iliustr. – ISBN 9986-879-36-1
 Baltijas valstu vēsture: mācību līdzeklis / Ains Maisalu, Zigmants Kjaupa, Gvido Straube, Ago Pajūrs. – Rīga: Zvaigzne ABC, 2000. – 222 p.: iliustr. – ISBN 9984-17-691-6
 The history of Lithuania before 1795 / Zigmantas Kiaupa, Jūratė Kiaupienė, Albinas Kuncevičius. – Vilnius: Arlila, 2000. – 402 p. – ISBN 9986-810-13-2
 The history of Lithuania. – Vilnius: „Baltų lankų“ leidyba, 2002. – 450 p. – ISBN 9955-429-75-5
 Lietuvos valstybės istorija. – Vilnius: „Baltų lankų“ leidyba, 2004. – 311 p. – ISBN 9955-584-63-7
 Lietuvos kultūros vertybių kelionės iki 1990 m.: praradimai ir sugrįžimai. – Vilnius: Versus aureus, 2006. – 141 p. – ISBN 9955-699-43-4
 Lietuvos valdovai (Mažieji pasakojimai apie Lietuvą). – Kaunas: Šviesa, 2006. – 71 p.: iliustr. – ISBN 5-430-04521-7
 Lietuvos miestai (Mažieji pasakojimai apie Lietuvą). – Kaunas: Šviesa, 2007. – 71 p.: iliustr. – ISBN 5-430-04549-7
 Historia Litwy: od czasów najdawniejszych do 1795 roku / Zigmantas Kiaupa, Jūratė Kiaupienė, Albinas Kuncevičius. – Warszawa: Wydawnictwo Naukowe PWN, 2007. – 386 p.: iliustr. – ISBN 978-83-01-15190-4
 Historia Litwy: dwugłos polsko-litewski / Andrzej Rachuba, Jūratė Kiaupienė, Zigmantas Kiaupa. – Warszawa: DiG, 2008. – 388 p.: iliustr. – ISBN 9788371814754
 Historia Litwy: dwugłos polsko-litewski / Andrzej Rachuba, Jūratė Kiaupienė, Zigmantas Kiaupa. – Warszawa: DiG, 2009. – 388 p.: iliustr. – ISBN 9788371815751
 Kauno istorija. – Vilnius: Versus aureus, 2010- : iliustr. – ISBN 978-9955-34-251-9
 Ministri historiae: pagalbiniai istorijos mokslai LDK tyrimuose: mokslinių straipsnių rinkinys / Zigmantas Kiaupa, Jolita Sarcevičienė. – Vilnius: Lietuvos istorijos instituto leidykla, 2013. – 543 p.: iliustr. – ISBN 978-9955-847-70-0

Įvertinimas 
 2003 m. Vytauto Didžiojo ordino Riterio kryžius 
 2009 m. ordino Už nuopelnus Lenkijos Respublikai (Za zasługi Rzeczypospolitej Polskiej) Karininko kryžius
 2013 m. Lietuvos mokslo premija 
 2014 m. Kauno miesto garbės pilietis
 2017 m. Ordino „Už nuopelnus Lietuvai“ Komandoro kryžius

Šaltiniai

Literatūra 
 Zigmantas Kiaupa: bibliografijos rodyklė, 1973–2001 / sud. Irena Tumelytė, Darius Vilimas. – Vilnius: Lietuvos istorijos instituto leidykla, 2002. – 36 p.: portr. – ISBN 9986-780-39-X

Vytauto Didžiojo ordino kavalieriai
Lietuvos istorikai
VDU dėstytojai
Kauno miesto garbės piliečiai